Lietuvos Respublikos Vyriausybė

NUTARIMAS

DĖL Valstybinės gyvulių veislininkystės priežiūros tarnybos prie žemės ūkio ministerijos REORGANIZAVIMO IR VALSTYBINĖS GYVULIŲ VEISLININKYSTĖS PRIEŽIŪROS TARNYBOS PRIE ŽEMĖS ŪKIO MINISTERIJOS REORGANIZAVIMO SĄLYGŲ APRAŠO PATVIRTINIMO

2018 m. gruodžio 12 d.Nr. 1264

Vilnius

Vadovaudamasi Lietuvos Respublikos civilinio kodekso 2.96 straipsniu, 2.97 straipsnio 3 dalimi, Lietuvos Respublikos biudžetinių įstaigų įstatymo 14 straipsnio 4 dalimi, Lietuvos Respublikos Vyriausybės įstatymo 22 straipsnio 8 punktu ir atsižvelgdama į Lietuvos Respublikos Vyriausybės 2018 m. rugsėjo 19 d. nutarimą Nr. 940 „Dėl kompetentingų institucijų paskyrimo ūkinių gyvūnų veislininkystės srityje“ ir Lietuvos Respublikos Vyriausybės 2018 m. spalio 10 d. nutarimą Nr. 1036 „Dėl sutikimo reorganizuoti Valstybinę gyvulių veislininkystės priežiūros tarnybą prie Žemės ūkio ministerijos“, Lietuvos Respublikos Vyriausybė nutaria:

1. Reorganizuoti Valstybinę gyvulių veislininkystės priežiūros tarnybą prie Žemės ūkio ministerijos jungimo būdu – prijungti ją prie Valstybinės maisto ir veterinarijos tarnybos. Valstybinei maisto ir veterinarijos tarnybai pereitų Valstybinės gyvulių veislininkystės priežiūros tarnybos prie Žemės ūkio ministerijos teisės ir pareigos.

2. Patvirtinti Valstybinės gyvulių veislininkystės priežiūros tarnybos prie Žemės ūkio ministerijos reorganizavimo sąlygų aprašą (pridedama).

3. Įgalioti Valstybinės gyvulių veislininkystės priežiūros tarnybos prie Žemės ūkio ministerijos viršininko pareigas einantį asmenį ir Valstybinės maisto ir veterinarijos tarnybos direktorių atlikti visus veiksmus, susijusius su Valstybinės gyvulių veislininkystės priežiūros tarnybos prie Žemės ūkio ministerijos reorganizavimo sąlygų aprašo nuostatų įgyvendinimu.

Ministras Pirmininkas Saulius Skvernelis

Žemės ūkio ministras Giedrius Surplys

PATVIRTINTA

Lietuvos Respublikos Vyriausybės

2018 m. gruodžio 12 d. nutarimu Nr. 1264

VALSTYBINĖS GYVULIŲ VEISLININKYSTĖS PRIEŽIŪROS TARNYBOS PRIE ŽEMĖS ŪKIO MINISTERIJOS REORGANIZAVIMO SĄLYGŲ APRAŠAS

I SKYRIUS

BENDROSIOS NUOSTATOS

1. Valstybinės gyvulių veislininkystės priežiūros tarnybos prie Žemės ūkio ministerijos reorganizavimo sąlygų aprašas (toliau – Aprašas) nustato Valstybinės gyvulių veislininkystės priežiūros tarnybos prie Žemės ūkio ministerijos (toliau – VGVPT) reorganizavimo jungimo būdu, prijungiant ją prie Valstybinės maisto ir veterinarijos tarnybos (toliau – VMVT), tvarką.

2. Aprašas parengtas vadovaujantis Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99 straipsnio 1 dalimi, Lietuvos Respublikos biudžetinių įstaigų įstatymo 14 straipsnio 5–6 dalimis ir Lietuvos Respublikos Vyriausybės 2018 m. spalio 10 d. nutarimu Nr. 1036 „Dėl sutikimo reorganizuoti Valstybinę gyvulių veislininkystės priežiūros tarnybą prie Žemės ūkio ministerijos“.

II SKYRIUS

REORGANIZUOJAMOS BIUDŽETINĖS ĮSTAIGOS IR REORGANIZAVIME DALYVAUJANČIOS BIUDŽETINĖS ĮSTAIGOS DUOMENYS

3. Reorganizuojamos biudžetinės įstaigos – VGVPT duomenys:

3.1. teisinė forma – biudžetinė įstaiga;

3.2. buveinė – Gedimino pr. 19, LT-01103 Vilnius;

3.3. juridinio asmens kodas – 188728636;

3.4. registras, kuriame kaupiami ir saugomi duomenys apie VGVPT, – Juridinių asmenų registras.

4. Reorganizavime dalyvaujančios biudžetinės įstaigos – VMVT duomenys:

4.1. teisinė forma – biudžetinė įstaiga;

4.2. buveinė – Siesikų g. 19, LT-07170 Vilnius;

4.3. juridinio asmens kodas 188601279;

4.4. registras, kuriame kaupiami ir saugomi duomenys apie VMVT, – Juridinių asmenų registras.

III SKYRIUS

REORGANIZAVIMO BŪDAS, PASIBAIGIANTI BIUDŽETINĖ ĮSTAIGA IR PO REORGANIZAVIMO VEIKSIANTI BIUDŽETINĖ ĮSTAIGA

5. Reorganizavimo būdas – VGVPT reorganizuojama jungimo būdu, ją prijungiant prie VMVT.

6. Po reorganizavimo pasibaigianti biudžetinė įstaiga – VGVPT.

7. Po reorganizavimo veiksianti biudžetinė įstaiga – VMVT.

IV SKYRIUS

MOMENTAS, NUO KURIO PASIBAIGIANČIOS BIUDŽETINĖS ĮSTAIGOS TEISĖS IR PAREIGOS PEREINA PO REORGANIZAVIMO VEIKSIANČIAI BIUDŽETINEI ĮSTAIGAI

8. Po reorganizavimo pasibaigiančios biudžetinės įstaigos VGVPT teisės ir pareigos (joms vykdyti reikalingi dokumentai ir bylos) 2019 m. sausio 31 d. pereina po reorganizavimo veiksiančiai biudžetinei įstaigai VMVT. VMVT taip pat tęsia dalyvavimą tarptautinėse organizacijose (Tarptautinio bulių vertinimo komitete (Interbull), Tarptautinio gyvūnų apskaitos komitete (ICAR) ir Europos gyvulininkystės mokslo federacijoje (EAAP)) ir kasmetinio šių organizacijų nario mokesčio mokėjimą.

9. Iki 2019 m. sausio 31 d. po reorganizavimo veiksiančios biudžetinės įstaigos VMVT pakeisti nuostatai turi būti įregistruoti Juridinių asmenų registre ir po reorganizavimo pasibaigsianti biudžetinė įstaiga VGVPT išregistruota iš Juridinių asmenų registro.

10. Reorganizuojamos biudžetinės įstaigos VGVPT viršininko pareigas einantis asmuo sudaro VGVPT ilgalaikio ir trumpalaikio materialiojo turto sąrašus, dokumentų sąrašus ir iki 2019 m. sausio 31 d. perduoda po reorganizavimo veiksiančiai biudžetinei įstaigai VMVT. Visus esamus ir būsimus VGVPT įsipareigojimus perima VMVT.

11. Po reorganizavimo pasibaigiančios biudžetinės įstaigos VGVPT dokumentai perduodami Lietuvos Respublikos dokumentų ir archyvų įstatymo nustatyta tvarka iki 2019 m. sausio 31 d. Dokumentai perduodami pagal reorganizuojamos biudžetinės įstaigos VGVPT viršininko pareigas einančio asmens patvirtintus sąrašus ir pasirašomas perdavimo–priėmimo aktas.

V SKYRIUS

PO REORGANIZAVIMO VEIKSIANČIOS BIUDŽETINĖS ĮSTAIGOS SAVININKO TEISES IR PAREIGAS ĮGYVENDINANTI INSTITUCIJA

12. Po reorganizavimo veiksiančios biudžetinės įstaigos VMVT savininko teises ir pareigas įgyvendina Lietuvos Respublikos Vyriausybė.

13. Aprašas skelbiamas reorganizuojamos biudžetinės įstaigos VGVPT (www.veislininkyste.lrv.lt) ir po reorganizavimo veiksiančios biudžetinės įstaigos VMVT interneto svetainėse (www.vmvt.lt) ir vieną kartą raštu apie Aprašo parengimą pranešama visiems kreditoriams.

____________________